Ομοσπονδία Ιδιωτικών Εκπαιδευτικών Λειτουργών Ελλάδας - ΟΙΕΛΕ

Η Ομοσπονδία Ιδιωτικών Εκπαιδευτικών Λειτουργών Ελλάδας (Ο.Ι.Ε.Λ.Ε.) αποτελεί την Δευτεροβάθμια Συνδικαλιστική οργάνωση στην οποία υπάγονται όλα τα Σωματεία και τα Tοπικά Παραρτήματα των ιδιωτικών εκπαιδευτικών Πρωτοβάθμιας και Δευτεροβάθμιας Εκπαίδευσης. Περιλαμβάνει επίσης τους Συλλόγους των εκπαιδευτικών που εργάζονται σε Φροντιστήρια Μέσης Εκπαίδευσης, Κέντρα Ξένων Γλωσσών και ιδιωτικά Ι.Ε.Κ. Εκπροσωπεί δεκάδες χιλιάδες ιδιωτικούς εκπαιδευτικούς και η δράση της συνεχίζεται αδιάλειπτα μέχρι και σήμερα.

 Η ΟΙΕΛΕ ιδρύεται το 1959 ως Π.Ο.Ι.Ε.Λ. “Πανελλήνια Ομοσπονδία Ιδιωτικών Εκπαιδευτικών Λειτουργών”. Το 1963 μετονομάζεται σε ΟΙΕΛΕ, ενώ παράλληλα ιδρύεται το Ταμείο αυτασφάλισης των ιδιωτικών εκπαιδευτικών και συστήνεται η επετηρίδα. Στις 23 Αυγούστου 1977 ψηφίζεται ο μέχρι και σήμερα ισχύων νόμος 682/77 που θέτει τις βάσεις της εποπτείας των ιδιωτικών σχολείων από την πολιτεία. Είχε προηγηθεί η μεγάλη απεργία διάρκειας 43 ημερών, με συμμετοχή του 75% των εργαζομένων. Η ΟΙΕΛΕ το 1982 διεκδικεί και πετυχαίνει μετά από απεργιακές κινητοποιήσεις ένα νέο νόμο για την ιδιωτική εκπαίδευση, που διασφάλιζε τους ιδιωτικούς εκπαιδευτικούς, εφόσον οι απολύσεις ελέγχονται από τα ΠΥΣΠΕ και ΠΥΣΔΕ. Το 1985, μετά από μαζικές κινητοποιήσεις των εκπαιδευτικών, ψηφίζεται ο 1566/85 που εντάσσει τα ιδιωτικά σχολεία στο ενιαίο εκπαιδευτικό σύστημα, και λίγα χρόνια αργότερα με τους 1600/86 και 1824/1988 αναγνωρίζεται η προϋπηρεσία στην ιδιωτική εκπαίδευση ως πραγματική δημόσια εκπαιδευτική υπηρεσία. Το 1999 με τον 2721/1999 επιτυγχάνεται η εννιάμηνη άδεια ανατροφής τέκνου, και την επόμενη χρονιά ιδρύεται το Κλαδικό Εκπαιδευτικό Ινστιτούτο ΙΝΕ/ΓΣΕΕ-ΟΙΕΛΕ. Το 2002 ψηφίζεται ο 2986/2002 που εκπληρώνει ουσιαστικά τη συνταγματική επιταγή για δημόσιο έλεγχο των ιδιωτικών σχολείων. Το 2004 με πρωτοβουλία του τότε Προέδρου Μιχάλη Κουρουτού ιδρύθηκε το ΚΑΝΕΠ – ΓΣΕΕ που αποτελεί τον εκπαιδευτικό και ερευνητικό πυλώνα της Συνομοσπονδίας. Όταν το 2013 ο τότε Υπουργός Παιδείας υπογράφει εγκύκλιο για την απόσυρση της εποπτείας του Υπουργείου Παιδείας από την ιδιωτική εκπαίδευση και για την απελευθέρωση των απολύσεων, η Ομοσπονδία αντιδρά με μια πρωτοφανή και μαζική απεργία με συμμετοχή που πλησιάζει στο 80%. Η ΟΙΕΛΕ ζητά την ανάκληση εφαρμογής της εγκυκλίου και το πετυχαίνει στο ΣτΕ. Ο τριετής αγώνας των ιδιωτικών εκπαιδευτικών με κινητοποιήσεις, προσφυγή στην Ε.Ε. και δημόσια ανάδειξη των σοβαρών προβλημάτων και της απορρύθμισης που επέφερε στο ιδιωτικό σχολείο το νομοθέτημα του 2013, οδηγεί στην ψήφιση των 4415/2016 και 4472/2017. Με τους δύο αυτούς νόμους επανέρχεται η συνταγματική νομιμότητα στην ιδιωτική εκπαίδευση και ισχυροποιείται ο έλεγχος των απολύσεων. Τον Δεκέμβρη του 2018 στο 37ο Συνέδριο της η ΟΙΕΛΕ γιορτάζει τα 60 χρόνια της πραγματοποιώντας εκδήλωση μνήμης στο Μουσείο της Ακρόπολης με συμμετοχή εκπροσώπων από όλα τα πολιτικά κόμματα. Σε όλη την διαδρομή της η Ομοσπονδία διοργανώνει πλήθος επιμορφωτικών σεμιναρίων, ημερίδων, δημόσιων συζητήσεων και ερευνών προσπαθώντας να διευρύνει και να ενισχύσει τις πολιτικές και συνδικαλιστικές της παρεμβάσεις με επιστημονικό και παιδαγωγικό έργο. Σκοπός της είναι η βελτίωση της Παιδείας με βάση τα ιδανικά της Δημοκρατίας και η εξασφάλιση της παροχής της με ίσους όρους σε όλα τα παιδιά. Παράλληλα, αγωνίζεται για την προαγωγή και εξυπηρέτηση των ηθικών, επαγγελματικών και οικονομικών συμφερόντων όλων των Ιδιωτικών Εκπαιδευτικών. Βασική επιδίωξή της σε όλη την πορεία της είναι να παραμείνουν τα ιδιωτικά σχολεία χώροι παροχής δημόσιου αγαθού. Σημερινός πρόεδρος της Ο.Ι.Ε.Λ.Ε. είναι ο Γιώργος Χριστόπουλος, ο οποίος ανέλαβε στο 38ο Συνέδριο (11-12 Δεκεμβρίου 2021), μετά την πολυετή θητεία του ιστορικού της ηγέτη Μιχάλη Κουρουτού. Επίσημη ιστοσελίδα της Ομοσπονδίας